গভীর জঙ্গলে ‘ননস্টপ’ গুলির লড়াই, ছত্তিশগড়ে নিকেশ ৩ মাওবাদী

ওয়েব ডেস্ক: মাওবাদী (Maoist) দমনে ফের বড় সাফল্য পেল নিরাপত্তা বাহিনী (Security Forces)। এবার ছত্তিশগড়ের (Chhattisgarh) বিজাপুর জেলায় নিরাপত্তা বাহিনী সঙ্গে গুলির লড়াইয়ে নিকেশ তিন মাওবাদী। জানা গিয়েছে, শনিবার বিজাপুরের ইন্দ্রাবতী জাতীয় উদ্যানের গভীর জঙ্গলে শুরু হয় দু’পক্ষের সংঘর্ষ। তাতেই নিহত হয় তিন মাওবাদী, পাশাপাশি উদ্ধার হয় বিপুল পরিমাণ বিস্ফোরক সামগ্রী।

ছত্তিশগড়ের বস্তার বিভাগের আইজি সুন্দররাজ পি এই অভিযান সম্পর্কে জানান, গোপন সূত্রে খবর পেয়ে সকাল ৯টা নাগাদ বিজাপুর ও দান্তেওয়ারা জেলার যৌথ বাহিনী—ডিস্ট্রিক্ট রিজার্ভ গার্ড এবং স্পেশাল টাস্ক ফোর্স যৌথভাবে অভিযানে নামে। শুরু হয় সংঘর্ষ। গুলির লড়াইয়ে ঘটনাস্থলেই মৃত্যু হয় তিনজন মাওবাদীর। নিরাপত্তা বাহিনীর দাবি, চলতি বছর মাওবাদ দমনের অন্যতম বড় সফল অভিযান ছিল এটি।

আরও পড়ুন: উত্তর ভারতজুড়ে প্রবল দুর্যোগ, বজ্রাঘাতে মৃত ১০৬, জারি সতর্কতা

পরিসংখ্যান অনুযায়ী, ২০২৫ সালের শুরু থেকে এখনও পর্যন্ত নিরাপত্তা বাহিনীর অভিযানে দেশে মোট ১৩৮ জন মাওবাদী নিহত হয়েছেন। এর মধ্যে শুধু বস্তার বিভাগের সাত জেলাতেই মৃত্যু হয়েছে ১২২ জনের। উল্লেখযোগ্যভাবে, ২০২৪ সালে বস্তার অঞ্চলে ২৮৭ জন মাওবাদী মারা যান, গ্রেফতার হন প্রায় হাজারেরও বেশি, এবং আত্মসমর্পণ করেন ৮৩৭ জন মাওবাদী সদস্য।

স্বরাষ্ট্রমন্ত্রী অমিত শাহ ঘোষণা করেছিলেন, ২০২৬ সালের মার্চ মাসের মধ্যে দেশকে সম্পূর্ণভাবে মাওবাদমুক্ত করার লক্ষ্যে কাজ করছে কেন্দ্র সরকার। বিজেপি সরকার ছত্তিশগড়ে ক্ষমতায় আসার পর এই অভিযান আরও জোরদার হয়েছে বলে দাবি করেন স্বরাষ্ট্রমন্ত্রী।

অন্যদিকে, মাওবাদীদের তরফ থেকে একটি বার্তা প্রকাশ করা হয়েছে যেখানে তারা সরকারের সঙ্গে শান্তি আলোচনায় আগ্রহ প্রকাশ করেছে। তবে তাদের দাবি, আগে সরকারকে অভিযান বন্ধ করতে হবে। এর পরেই তারা যুদ্ধবিরতিতে রাজি হবে। যদিও সরকারের পক্ষ থেকে এখনও পর্যন্ত এই বিষয়ে কোনও প্রতিক্রিয়া জানানো হয়নি।